OBH 204/1996.
Az állampolgári jogok országgyűlési biztosának jelentése
Ügyintéző: dr. Almási Eszter

Az eljárás megindulása:

A panaszos az állampolgári jogok országgyűlési biztosához intézett beadványában  kifogásolta, hogy a hadigondozottaknak járó anyagi támogatása iránt benyújtott kérelme egy összegű térítésre vonatkozó részében Páhi Község Önkormányzat Polgármesteri Hivatala nem hozott határozatot.

A Magyar Köztársaság Alkotmányában deklarált jogállamiság érintettsége miatt az ügyben vizsgálatot indítottam és az állampolgári jogok országgyűlési biztosáról szóló 1993. évi LIX. 18.§ (2) bekezdése alapján megkerestem Páhi Község Polgármesteri Hivatal jegyzőjét és felvilágosítást kértem tőle a határozat hozatal elmaradásának okáról.

A megállapított tényállás:

A panaszos beadványához mellékletként csatolt kérelem és határozat másolati példányaiból kiderül, hogy a panaszos gondnokság alatt álló testvére nevében folyamodott az önkormányzathoz egyrészt hadiárva járadék, másrészt egyösszegű térítés megállapítása iránt 1994. november 24-én. A polgármesteri hivatal 1995. október 11-én kelt határozata azonban csak a hadiárva járadékról rendelkezik.

A jegyző megkeresésemre nem indokolta a határozathozatal elmaradását, hanem megküldte a levelem kézhezvételét követően 1997. április 2-án, az egyösszegű térítés tárgyában hozott határozatot. 

Jogszabályi háttér:

1957. évi IV. törvény az államigazgatási eljárás általános szabályairól

	15. § (1) Az érdemi határozatot a kérelem előterjesztésétől, illetőleg az eljárás
	hivatalból történt megindításától számított harminc napon belül kell meghozni.
	Ennél rövidebb határidőt bármely jogszabály, hosszabbat pedig csak törvény,
	törvényerejű rendelet vagy kormányrendelet állapíthat meg.
	(2) A testületi szerv hatáskörébe tartozó egyedi államigazgatási ügyben az (1)
	bekezdésben meghatározott határidőn belül, vagy ha ez nem lehetséges,
	legkésőbb a soron következő testületi ülésen kell határozni.
	(3) Az eljáró közigazgatási szerv vezetője a határidőt indokolt esetben egy
	ízben legfeljebb harminc nappal meghosszabbíthatja. Erről – kérelemre indult
	eljárás esetén – az ügyfelet értesíteni kell.

1994. évi XLV. törvény a hadigondozásról

	26. § (1) A hadigondozás iránti igény határidő-korlátozás nélkül bármikor
	előterjeszthető.
	(2) A hadigondozási ügyekben első fokon eljáró hadigondozási hatóság a
	hadigondozott lakóhelye szerint illetékes települési önkormányzat jegyzője. A
	jegyző határozatban dönt:
	b) a pénzellátások – beleértve az egyösszegű térítést és a temetési
	hozzájárulást is – megállapításáról és összegszerűségéről.

A vizsgálat megállapításai:

Az Alkotmány 2.§ (1) bekezdése kimondja, hogy " A Magyar Köztársaság független demokratikus jogállam." A jogállamiság egyik tartalmi eleme a jogbiztonság. A jogbiztonság megköveteli a normák egyértelműségét, és az egyes jogintézmények kiszámíthatóságát. Ezért alapvetők a jogbiztonság szempontjából az eljárási garanciák. A jogintézmények csak akkor működhetnek alkotmányosan, ha az intézmények az eljárási normákat betartják.

Megállapítom, hogy súlyos a beadványnak a határidőt jóval meghaladó elbírálása sérti az államigazgatási eljárás általános szabályairól szóló 1957. évi IV. törvény 15.§-ában meghatározott rendelkezéseket, továbbá a panaszosok méltányolható érdekeit. Ezáltal az Alkotmány 2.§ (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okozott. 

Az Alkotmány 57.§ (5) kimondja: " A Magyar Köztársaságban a törvényben meghatározottak szerint mindenki jogorvoslattal élhet az olyan bírói, államigazgatási vagy más hatósági döntés ellen, amely jogait, vagy jogos érdekeit sérti.
Azzal, hogy az önkormányzat a benyújtott kérelem tárgyában nem hoz döntést a jogorvoslathoz való alkotmányos jogot is sérti. A határozat meghozatalának indoklása, illetve ilyen módon a jogorvoslati jog érvényesítésének kizárása külön-külön is alkotmányos visszásságot okozott.   

Ajánlás:

Az állampolgári jogok országgyűlési biztosáról szóló 1993. évi LIX. törvény 21.§ (1) bekezdése alapján ajánlást teszem.

Páhi Község Önkormányzatának jegyzője az általa vezetett hivatal vonatkozásában fokozottabban ügyeljen a határidők pontos betartására, valamint tegyen intézkedéseket, hogy olyan eset ne  fordulhasson elő, amikor határozatot egyáltalán nem hoznak.

Budapest, 1997. április 21.

Gönczöl Katalin